በአገሪቱ ሰላም፣ ዴሞክራሲና ልማት ጥያቄ ውስጥ ከገቡ መንግሥት እርምጃ ይወስዳል -ጠቅላይ ሚንስትር ዶ/ር ዐቢይ
ኢትዮጵያ ውስጥ ሰላምን ፣ ዴሞክራሲና ልማትን ጥያቄ ውስጥ የሚያስገባ ሁኔታ ሲፈጠር መንግሥት አስፈላጊውን እርምጃ  እንደሚወስድ ጠቅላይ ሚንስትር ዶ/ር ዐቢይ ።ጠቅላይ ሚንስትር ዶ/ር ዐቢይ በዛሬው ዕለት ወቅታዊ ጉዳዮችን በተመለከተ ከምክር ቤት አባላት ለቀረቡላቸው ጥያቄዎች በሠጡት  ማብራሪያ እንደገለጹት  መንግሥት   በአሁኑ ወቅት የፖለቲካ ምህዳሩ  ለማስፋት የተለያዩ ጥረቶችን ሲያደርግ መቆየቱን ተናግረዋል ።መንግሥት የፖለቲካ ምህዳሩን ለማስፋት የወሰነው በአገሪቱ ሰላም፣ ዴሞክራሲና ልማት  የለምንም እንቅፋት  እንዲረጋገጥ መሆኑን የጠቆሙት ጠቅላይ ሚንስትሩ  የፖለቲካው ምህዳርን ይበልጥ እንዲሰፋ  ለማድረግ ግን የሁሉም አካላት  ትብብር አስፈላጊ ነው ብለዋል ።ህዝብን አስተባብሮና አንድ አድርጎ  መታገል  የተለየ የፖለቲካ  አመራር ጥበብን የሚጠይቅ መሆኑን የገለጹት ጠቅላይ  ሚንስትሩ የትኛውም የፖለቲካ ኃይል የአገሪቱ ሰላምን ፣ ዴሞክራሲንና ልማትን ጥያቄ  ውስጥ በሚያስገባ መልኩ ልታገል ካለ ግን መንግሥት አስፈላጊውን  እርምጃ  ይወስዳል ብለዋል ።የኢትዮጵያን አንድነት  የሚገዳደር  ጉዳይ ላይ የሚሠራ  ኃይል በኢትዮጵያ ላይ  ጦርነት እንዳወጀ  የሚቆጠር በመሆኑ  ሁሉም የፖለቲካ ቡድኖች ፣ ግለሰቦችና ፓርቲዎች አገሪቱን አደጋ ላይ ከሚጥል ተግባር ሊቆጠቡ እንደሚገባ አስገንዝበዋል ።መንግሥት የማይተች አካል አይደለም ያሉት ጠቅላይ ሚንስትሩ የተቃውሞ ድምጽን ማሰማትና  አገራዊ አንድነትን  መገዳደር  የተለያዩ  ተግባራት መሆናቸውን  ተናግረዋል ። መንግሥት ከ 20 በላይ  የታጠቁና ያልታጠቁ  የፖለቲካ ኃይሎች ወደ አገሪቱ እንዲገቡ  የፈቀደው  የአገሪቱን ሁለንተናዊ  ለውጥ  ይበልጥ  ለማፋጠን   በማሰብ  መሆኑንና ይህም  ለህዝብ ተወካዮች  ምክር  ቤት ትልቅ ድል መሆኑን ለምክር ቤቱ ገልጸዋል ።የትኛውም አካል ለመንግሥት የሚያቀርባቸውን ጥያቄዎች እንዲመለሱ ለማድረግ  የሓሳብ ትግል በማድረግ  ብቻ  የሚፈጸምና በአገሪቱ የሚንቀሳቀሱ ሁሉም  የፖለቲካ አካላት ብቃት ስላለኝ  ታግዬ  አሽንፋለው የሚል  አስተሳሰብን መፍጠር  ይኖርባቸዋል ብለዋል ጠቅላይ ሚንስትሩ ።     ኢትዮጵያ ውስጥ  ምርጥ የሪፎርም ሥራ  ከሠሩ ተቋማት ውስጥ  የመከላከያ ኃይል አንዱ ነው ያሉት ጠቅላይ ሚንስትሩ መከላከያ በብሔር ተዋጽኦን በመጠበቅ ፣ በአገሪቱ የተከሰቱ ግጭቶችን በማብረድ  በኩል  መልካም ሥራን በማከናወኑ ሊወቀስ አይገባም ብለዋል ።በተለያዩ የአገሪቱ ዩኒቨርስቲዎች የሚማሩ ተማሪዎች የፖለቲካ ነጋዴዎች መጠቀሚያ እንዳይሆኑ  የሓሳብ  ፍጭት  እንጂ  በድንጋይ  ውርወራ  ላይ መሠማራት የተማረ  ሰው መገለጫ ባህሪ አለመሆኑን አስረድተዋል ።በአገሪቱ እየታየ ያለውን ህገ-ወጥ የመሣሪያና የገንዘብ ዝውውርን በተመለከተ ኢህአዴግ በተሃድሶው ያየው ጉዳይ መሆኑን የጠቆሙት ጠቅላይ ሚንስትሩ ህገ ወጥ የጦር መሣሪያዎች  እንዲገቡ በማድረግ  ችግር  ለመፍጠር የሚፈልጉ አካላት እንዳሉ ገልጸዋል ።በአሁኑ ወቅት በአገሪቱ ሉዓላዊ አገር እንጂ  ሉዓላዊ ክልል የለም ስለዚህም ሁሉም  ዜጋ  በፈለገው ክልል ና ቦታ  ተዘዋውሮ መሥራትና ህይወቱን  መምራት  የሚችልበት ሁኔታም  መፈጠር  እንዳለበት ጠቅላይ ሚንስትሩ አጽዕኖት ሠጥተው ተናግረዋል ።በአገሪቱ  የሚፈጠሩ ግጭቶችን  ለማስቆምና ዘላቂ ሰላም  ለማስፈን  የሰላም ሚኒስቴር  ተቋቁሞ የአገር ሽማግሌዎች ፣ የሃይማኖት አባቶችና ምሁራን  በጋራ እየሠሩ ስለመሆኑ  ጠቅላይ ሚንስትሩ ለምክር ቤቱ አባላት  አብራርተዋል ።በመጨረሻም  በወንጀል  ተጠርጥረው  ለፍርድ እየቀረቡ ያሉ ግለሰቦች  ሰብዓዊ መብቶቻቸው ተጠብቆ ጉዳያቸው እየታየ መሆኑንና ማንኛውም ዜጋ ወንጀል ፈጽሞ የትም መደበቅ እንደማይችልና  ቢደበቅ እንኳን ህሊናው ነጻ እንደማይሆን ተናግረዋል ።